BEC คืนช่อง กระทบชิ่ง JKN..!?
ถึงนาทีนี้...มีความเป็นไปได้สูงที่บริษัท บีอีซี เวิลด์ จำกัด (มหาชน) หรือ BEC ซึ่งถือครองใบอนุญาตทีวีดิจิทัล 3 ช่อง (ช่อง 33HD, ช่อง 13Family และ ช่อง 28SD) จะตัดสินใจคืนช่อง..!?
9 พ.ค. 2562

สำนักข่าวรัชดา
ถึงนาทีนี้…มีความเป็นไปได้สูงที่บริษัท บีอีซี เวิลด์ จำกัด (มหาชน) หรือ BEC ซึ่งถือครองใบอนุญาตทีวีดิจิทัล 3 ช่อง (ช่อง 33HD, ช่อง 13Family และ ช่อง 28SD) จะตัดสินใจคืนช่อง..!?
ส่วนจะคืนช่องไหนบ้าง ?? เป็นไปได้หลายทาง…
ทางแรก BEC อาจคืนช่อง 13Family แค่ช่องเดียว แล้วเก็บช่อง 33HD และ ช่อง 28SD ไว้
แน่นอนว่า ช่อง 33HD เป็นช่องที่สร้างรายได้หลักให้กับ BEC ส่วนช่อง 28SD พอเอาตัวรอดได้ ผลประกอบการเสมอตัว BEC จึงอาจเก็บไว้
ส่วนที่อาการหนักและคงฟื้นยาก เห็นจะเป็นช่อง 13Family ตั้งแต่เปิดมายังไม่มีกำไรเลย
ทางที่สอง BEC ตัดใจคืน 2 ช่องทั้งช่อง 13Family และ ช่อง 28SD เหลือแค่ช่อง 33HD ช่องเดียว
BEC จะเลือกทางไหนวันนี้ (10 พ.ค.) คงได้รู้กัน !!
คำถามที่น่าสนใจ หาก BEC ตัดสินใจคืนช่องจริง จะส่งผลกระทบต่อบริษัท เจเคเอ็น โกลบอล มีเดีย จำกัด (มหาชน) หรือ JKN หรือไม่ ??
เพราะมีธุรกิจที่ผูกโยงกันอยู่ !!
BEC เป็นทั้งพันธมิตรและลูกค้ารายสำคัญของ JKN โดยซื้อลิขสิทธิ์ซีรีส์อินเดียไปออกอากาศทางช่อง 33HD และช่อง 13Family
ดังนั้น หาก BEC คืนช่องจริง ผลกระทบทางตรงจะทำให้ JKN สูญเสียลูกค้าไปหนึ่งช่อง ทำให้ขายซีรีส์อินเดียได้ยากขึ้น
ส่วนผลกระทบทางอ้อมในระยะกลางและยาว จะเสียโอกาสในการต่อยอดธุรกิจ
โดยเฉพาะคอนเทนต์จาก JKN CNBC ที่ JKN ตั้งเป้าจะผลิตคอนเทนต์เกี่ยวกับเศรษฐกิจทั้งในประเทศและต่างประเทศป้อนให้กับช่องทีวีดิจิทัล จะทำให้มีตัวเลือกช่องน้อยลง ต้องแข่งขันกันสูงขึ้น
นั่นหมายถึงต้นทุนของ JKN จะสูงขึ้นตามไปด้วย
เป็นผลกระทบชิ่งจาก BEC มาที่ JKN อย่างหลีกเลี่ยงไม่ได้…
นี่ยังไม่นับรวมพันธมิตรช่องอื่นของ JKN ที่แว่ว ๆ มาว่ามีโอกาสคืนช่องสูงเหมือนกัน !!
เพราะช่วงที่ผ่านมาก็ประสบปัญหาขาดทุนอย่างต่อเนื่อง โดยยังไม่มีทีท่าว่าจะพลิกกลับมามีกำไรได้เลย
ขณะที่อิทธิฤทธิ์บรรดาเทพเจ้าอินเดีย ที่ก่อนหน้านี้เคยแผลงฤทธิ์ดึงให้เรตติ้งหลายช่องสูงขึ้น ก็เริ่มเสื่อมมนต์ขลังลงเรื่อย ๆ ไม่ได้รับความนิยมเหมือนเก่า
อาจเป็นอีกแรงกดดันที่ทำให้นักลงทุนเริ่มใส่เกียร์ถอย ไม่กล้าวิ่งเข้าใส่หุ้น JKN 
ทำให้ช่วงที่ผ่านมาราคาไม่วิ่งไปไหน ป้วนเปี้ยนแถว 7-8 บาทมาพักใหญ่ ๆ
คงต้องอาศัยข่าวดีงบไตรมาส 1/2562 ที่จะประกาศเร็ว ๆ นี้แล้วล่ะ…
ถ้าออกมาดีจะได้เป็นแรงหนุนให้ราคาหุ้น JKN วิ่งแรลลี่อีกสักที
แต่ถ้าตรงกันข้าม…ก็ตัวใครตัวมันนะ
…อิ อิ อิ…